Diari Oficial de la Generalitat Valenciana


Sumari del DOGV 3360, del 28-10-1998 (1998/8648)

RESOLUCIÓ de 11 de setembre de 1998, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana, la denominada fundació EINA.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3360

Data del DOGV
:   28-10-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/8648


Data del document
:   11-09-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 11 de setembre de 1998, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana, la denominada fundació EINA. [1998/8648]
  
Vista la sol·licitud del dia 6 de maig de 1998, que va entrar en el Registre en la mateixa data, amb el número 24475, efectuada per la Sra. María-Paz Martínez Gálvez, en representació de la Fundación EINA, en què se sol·licitava la inscripció de dita entitat en el Registre de Fundacions de la Comunitat Valenciana, en base als següents
  
Antecedents de fet
  
Primer
  
Que segons l'escriptura de data 9 de març de 1998, i amb número de protocol 677, atorgada davant del notari del Col·legi de València, Sr. Vicente L. Simó Santonja, van comparéixer el Sr. Conrado Hernández Mas; Sr. José-Miguel Llanes Gamón; Sr. José-Manuel García Escribano; Sr. Ismael Saez Vaquero; Sr. Alfredo Prieto Linares; Sr. Gregorio Sebastián Hernández; Sra. Rosa-María Morado Vázquez; Sr. José-Manuel Navarro Saez; Sr. Pedro Bonilla Molinero; Sr. Francisco-Javier Maqueda Máñez i Sr. Víctor Llorente Ferrer, tots aquests en el seu nom i dret, per a constituir en aquest acte una fundació denominada Fundación EINA.
  
Observades pel Protectorat certes deficiències en la redacció estatutària i en la dotació, tot això va ser esmenat mitjançant les següents escriptures: d'elevació d'acords a document públic, de data 13 de maig de 1998, amb el número 2189 de protocol, autoritzada pel notari del Col·legi de Madrid, Sr. Rafael Vallejo Sabater, i atorgada per la Federació Estatal Siderometalúrgica d'UGT; escriptura de donació, autoritzada pel notari del Col·legi de València, Sr. Vicente L. Simó Santonja, i atorgada per la Federació Estatal Siderometalúrgica d'UGT, en data 15 de maig de 1998, amb el número de protocol 1233; escriptura de data 19 de maig de 1998, de protocol·lització de document, atorgada per la Federació Siderometalúrgica d'UGT=País Valencià, i autoritzada pel notari del Col·legi de València, Sr. Vicente L. Simó Santonja, amb el número 1278 del seu protocol, i una altra escriptura d'aclariment i complement d'altres, atorgada per la Federació Siderometalúrgica d'UGT=País Valencià, autoritzada pel notari del Col·legi de València, Sr. Vicente L. Simó Santonja, amb el número 1583 del seu protocol i data de 17 de juny de 1998.
  
Segon
  
Segons l'article 6 dels seus Estatuts, l'objecte de la Fundació és la realització dels següents fins: a) L'orientació, formació i estudis sindicals i ocupacionals relacionats amb la siderometalurgia. b) La informació i formació sobre temes d'interés per als treballadors en matèria de siderometalúrgia. c) L'estudi i la divulgació permanent de les formes d'organització social, la història del sindicalisme i del moviment obrer, tant a Espanya com a la resta del món, amb especial incidència al camp de la siderometalúrgia. d) Realització de treballs sindicals i sociolaborals, així com la investigació, estudi i publicació d'aquests que s'estimen d'interés per la mateixa fundació.
  
Seran potencials beneficiàries de la fundació, totes les persones físiques i jurídiques que es troben incloses en l'àmbit d'aplicació dels fins i objectius descrits anteriorment.
  
Tercer
  
La dotació de la fundació, segons consta en l'escriptura de constitució és de set-centes mil pessetes (700.000 PTA), aportades pels fundadors a raó de seixanta-tres mil sis-centes trenta-sis pessetes amb trenta-sis cèntims (63.636,36 PTA) en efectiu metàl·lic, més les següents aportacions no dineràries:
  
- L'usdefruit per trenta anys des de la constitució de la fundació, d'un habitatge situat a València, avinguda del Regne de València, núm. 17, primera planta alta, segona porta, valorat en dotze milions vuit-centes noranta-una mil seixanta pessetes (00.307.383 PTA), amb l'aclariment que les càrregues de dit immoble no afectaran de cap mode la fundació EINA, segons certificat de la Federació Metal·lúrgica de la UGT, que s'incorpora a l'expedient.
  
- Divers material d'ofimàtica valorat inicialment en un milió tres-centes vuitanta-nou mil quatre-centes noranta-vuit pessetes (1.389.498 PTA), que segons el Sr. Salvador Gimeno Collado, economista col·legiat, el valora d'acord amb la data de compra d'aquest material i la seua vida útil, en un total de cinc-centes una mil setanta-sis pessetes (501.076 PTA).
  
La realitat de l'aportació dinerària s'acredita mitjançant un certificat de l'entitat de crèdit Caja de Madrid, incorporat a l'escriptura, d'aclariment i complement d'altres. Pel que fa al valor de l'usdefruit de l'immoble, s'indica en l'escriptura de donació. La valoració del material informàtic, s'inclou en l'escriptura de protocol·lització de document, i la seua valoració actual es reflecteix en l'estudi econòmic de viabilitat de la fundació EINA, que s'incorpora a l'expedient.
  
Quart
  
D'acord amb allò que s'ha previst en l'exposició tercera, i del títol III dels estatuts fundacionals, el Patronat és l'òrgan de govern, representació i administració de la fundació, que serà integrat per un mínim de cinc membres i màxim de quinze. Ostentaran la condició de patrons les persones físiques o jurídiques que han contribuït a la constitució de la fundació i es designe en l'escriptura de constitució, així com aquelles altres que adquirisquen la mateixa prèvia designació per unanimitat pels membres que constitueixen el Patronat d'entre les persones físiques que pertanguen a l'executiva de la federació del metall de la UGT del País Valencià.
  
El Patronat serà renovat per meitat cada quatre anys. Els patrons que hagen de cessar en complir-se els dos anys de l'atorgament de l'escriptura de fundació es designaran per sorteig. Els cessants en qualsevol renovació sempre podran ser novament designats.
  
El Patronat inicial queda compost per les següents persones:
  
President: 1- Sr. Conrado Hernández Mas.
  
Vicepresident: 2- Sr. José-Miguel Llanes Gamón.
  
Secretari: 3- Sr. José-Manuel García Escribano.
  
Vocals: 4- Sr. Pedro Bonilla Molinero; 5- Sr. Víctor Llorente Ferrer; 6- Sr. Francisco-Javier Maqueda Máñez; 7- Sra. Rosa-María Morado Vázquez; 8- Sr. José-Manuel Navarro Saez; 9- Sr. Alfredo Prieto Linares; 10- Sr. Ismael Saez Vaquero, i 11- Sr. Gregorio Sebastián Hernández.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució arreplega en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en el present cas.
  
Tercer
  
Examinats els fins de la fundació, la dotació així com l'aportació efectivament realitzada, aquells es consideren d'interés general, i aquesta inicialment suficient per a la inscripció, de conformitat amb allò que s'ha establit en l'article 11.b) del Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els Estatuts, continguts en l'escriptura pública de març de 1998, esmenats per escriptures de dates 13, 15, i 19 de maig de 1998, i 17 de juny de 1998, reuneixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la fundació pot ser reconeguda, tenint en compte el fi que persegueix segons l'article 5é dels seus Estatuts.
  
Cinqué
  
L'expedient ha sigut tramitat per la Secretaria General de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 4/1997, de 26 de febrer del president de la Generalitat Valenciana, pel qual s'assignen competències a la Presidència i a les conselleries, i per l'article 15, lletra o) del Decret 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència, en la redacció donada a aquest per l'article únic del Decret 106/1998, de 21 de juliol, tot això, en relació amb el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, pel que fa a l'estructura administrativa a nivell de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i l'altra normativa de pertinent aplicació, resolc:
  
Primer
  
Inscriure com a fundació la denominada fundació EINA, en el Registre de Fundacions de la Comunitat Valenciana amb el número 304 (V) i classificar-la de caràcter beneficosocial. El seu domicili radicarà a València, avinguda del Regne de València, 17-2a.
  
Segon
  
Inscriure en el Registre de Fundacions de la Comunitat Valenciana, els Estatuts perquè ha de regir-se la fundació, elevats a escriptura pública de data 9 de març de 1998, i amb número de protocol 677, atorgada davant del notari del Col·legi de València, Sr. Vicente L. Simó Santonja, esmenats per una escriptura d'aclariment i complement d'altres, autoritzada pel mateix notari, de data 17 de juliol de 1998, i el número 1583 del seu protocol.
  
Tercer
  
Inscriure en el citat Registre el nomenament del primer Patronat segons figura en l'antecedent de fet quart de la present Resolució.
  
Quart
  
La fundació haurà de remetre al Protectorat de Fundacions, en el termini d'un mes des de la notificació d'aquesta resolució, nota simple del Registre de la Propietat corresponent, d'haver-se inscrit l'usdefruit de 30 anys de duració, a favor de la fundació EINA, de l'habitatge siti a València, avinguda del Regne de València, 17-2a porta.
  
Notifiqueu l'actual Resolució, amb l'advertiment que contra aquesta, que no esgota la via administrativa, es podrà presentar recurs ordinari davant d'aquest mateix òrgan o davant el conseller de Presidència en el termini d'un mes, a comptar des de la data de la seua notificació, de conformitat amb allò que s'ha disposat en el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.